**Ană renegată mereu de legendă**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*captiv în ziduri de lacrimă\*

nu știu cum să îmbrac

dimineața cenușie

silaba rotunjește culoare fără de vină

nu se mai urcă pe schele

nici un Manole în mine

nu mai înalță altare

în haine strâmte

respir

stingher

pelerinajul apostolilor prin vene

se poticnește

la mormântul profanat de Lazăr

sandaua despică în surdină

iluzia morții

se transformă în păsări cele cinci pâini

înmiindu-și văzduhurile

foamea se ridică la cer

își cere iertare

doar lut

a cerut vamă

peștii dezleagă izvoarele veșniciei

exfoliază setea din carne

drumul până acasă

răscruci

fiecare nod de îndoială

urc privirea pe ziduri de umbră

se taie pupila

răsucită

în puncte cardinale

Saul învârte în gleznă țâțâna orbirii

în urechea mea

marea împletește tăceri siderale

ermetismul cuvântului

nu-l scutește de răstignire

genunchi păgân

forează în inimă loc de fântâni

cu Icar în spate părăsesc labirintul humei

pietrei

sărac în zenit

dincolo de nori

în fundație de ploi biserica așteaptă

pentru cei ce rămân ancorați de iluzie

pe epavă

trag clopotul de avarie